**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 19.12.2017, ora 08.00 – 20.12.2017, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 20.12.2017, ora 07.00**

**RÂURI**

**Debitele au fost, în general, în scădere,** exceptând râurile din bazinele hidrografice: Trotuş şi Bârlad unde au fost relativ staţionare.

Pe cursurile inferioare al Mureșului, Neajlovului şi Ialomiţei și pe cursul superior al Oltului (aval Podu Olt) debitele au fost în creștere prin propagare.

 Se situează peste:

* **COTA DE INUNDAŢIE** râul Tur la staţia hidrometrică Micula (310+40)-jud.SM (sector îndiguit);
* **COTELE DE ATENȚIE** râurile la staţiile hidrometrice: Tur - Călinești Oaș (350+24)-jud.SM şi Turulung (360+20)-jud.SM (sector îndiguit).

 Debitele se situează în general la valori peste mediile multianuale lunare, mai mici (30-90%) pe râurile din bazinele: Bârzava, Moravița, Cerna, Prut și sub 30 % pe râurile din bazinul hidrografic al Bârladului.

 **Debitele vor fi în general în scădere.**

 Se vor situa peste:

**- COTA DE INUNDAŢIE** râul Tur la staţia hidrometrică Micula (310)-jud.SM;

**- COTELE DE ATENȚIE** râul Tur la staţiile hidrometrice: Călinești Oaș (350+10)-jud.SM și Turulung (360)-jud.SM (sector îndiguit).

**DUNĂRE**

**Debitul la intrarea în ţară (secţiunea Baziaş) în intervalul 19.12 – 20.12.2017 a fost în creştere, având valoarea de 8500 m3/s**, peste media multianuală a lunii decembrie (5200 m3/s).

 În aval de Porţile de Fier debitele au fost în creștere.

**Debitul la intrarea în ţară (secţiunea Baziaş) va fi în creştere (8700 m3/s).**

 În aval de Porţile de Fier debitele vor fi în creştere.

**2.** **Situaţia meteorologică în intervalul 19.12.2017, ora 09.00 – 20.12.2017, ora 06.00**

**ÎN ŢARĂ**

**Vremea a fost predominant închisă**, exceptând vestul și sud-vestul teritoriului unde au fost intervale de timp și cu cer variabil. Temporar s-au semnalat precipitații slabe, mixte, local în Muntenia și pe arii restrânse în Oltenia, sub formă de lapoviță și ninsoare în sudul Dobrogei și doar ninsori, izolat și trecător în Transilvania, Moldova și la munte. Vântul a suflat slab și moderat, cu ușoare intensificări în extremitatea de nord-est a țării și pe crestele montane. Stratul de zăpadă era prezent în zona de munte, cu grosimi în platformele stațiilor meteorologice de până la 96...112 cm (la peste 2100 m altitudine în Masivele Bucegi și Făgăraș, dar și în Munții Țarcu), pe arii restrânse în Transilvania - până la 7 cm și izolat în sudul Banatului, dealurile sudice și estul Moldovei - în general, sub 5 cm. Cu totul izolat în primele ore ale zilei în sud a fost ceață. Temperaturile maxime, mai scăzute decât mediile climatologice ale perioadei în regiunile intracarpatice, precum și în Dobrogea, s-au încadrat între -3 grade la Dumbrăvița de Codru și Batoș și 5 grade la Drobeta Turnu Severin, Târgu Jiu și Stolnici. La ora 06 valorile termice erau cuprinse între -9 grade la Curtea de Argeș și 1 grad la Urziceni, Călărași, București-Filaret, București-Afumați, Mangalia, Constanța și Gura Portiței..

**LA BUCUREŞTI**

**Vremea s-a menținut închisă** și apropiată de regimul termic normal pentru această dată. Temporar au fost precipitații slabe, sub formă de ploaie, lapoviță și trecător burniță, iar în cursul nopții și ninsoare. Vântul a suflat, în general, slab. Temperatura maximă a fost de 3 grade la Afumați și Băneasa și 4 grade la Filaret, iar la ora 06 se înregistrau 0 grade la stația meteo Băneasa și 1 grad la Afumați și Filaret.

**3. Prognoza meteorologică în intervalul 20.12.2017, ora 09.00 – 21.12.2017, ora 09.00**

**ÎN ŢARĂ**

**În nord-vestul, nordul și centrul țării, cerul va fi mai mult acoperit** și va ninge slab, îndeosebi spre seară și noaptea în Maramureș, nordul Moldovei și pe arii restrânse în Transilvania și la munte. În rest, înnorările vor fi temporare și doar izolat și trecător, va fulgui. Vântul va sufla slab și moderat, cu ușoare intensificări pe crestele montane, iar ziua și în nordul Moldovei și sud-vestul Olteniei. Temperaturile maxime se vor încadra între -3 și 5 grade, iar cele minime, în general, între -10 și -2 grade. Izolat, vor fi condiții de ceață, asociată și cu depunere de chiciură..

**LA BUCUREŞTI**

**Vremea va fi relativ rece** pentru această dată. Cerul va fi noros ziua apoi se va degaja treptat devenind variabil. Vântul va sufla slab până la moderat. Temperatura maximă se va situa în jurul valorii de 3 grade, iar cea minimă va fi de -6...-4 grade.

**4. Buletin nivometeorologic valabil pentru masivele Bucegi şi Făgăraş (versantul nordic)**

**emis pentru perioada 18 decembrie 2017 ora 20 – 20 decembrie 2017 ora 20.00.**

**STAREA STRATULUI DE ZĂPADĂ în data de 18.12.2017, ora 14.00:**

Vremea s-a răcit faţă de ziua precedentă şi a fost în general închisă. Cerul a fost noros şi pe arii extinse a nins. Vântul a suflat slab şi moderat. Pe creste s-a semnalat trecător ceaţă.

În zona monitorizată, grosimea stratului de zăpadă a crescut cu 10...15 cm, astfel că la ora 14, aceasta măsura: 116 cm la Bâlea-Lac, 98 cm la Vârful Omu, 21 cm la Sinaia, 18 cm la Fundata şi 16 cm la Predeal.

**EVOLUŢIA VREMII PENTRU INTERVALUL 19.12.2017 ora 20 – 20.12.2017 ora 20.00:**

Vremea va fi rece, geroasă noaptea în întreaga zonă montană, iar ziua şi în zonele înalte, la peste 1800 m. Cerul va fi temporar noros şi trecător va ninge slab. Vântul va sufla slab şi moderat, din sector predominant nord-vestic. Local se va semnala ceaţă, asociată izolat cu depunere de chiciură.

**Peste 1800 m:** temperaturi minime: -19 la -13 gr.C; temperaturi maxime: -16 la -10 gr.C

**Sub 1800 m:** temperaturi minime: -14 la -8 gr.C; temperaturi maxime: -12 la -5 gr.C

**STABILITATEA şi EVOLUŢIA STRATULUI de ZĂPADĂ:**

**La altitudini de peste 1800 m: RISC ÎNSEMNAT (3)**

Stratul de zăpadă proaspătă, uşoară, de tip pulver, depus în ultimele 24 de ore măsoară până în 15 cm, iar în următoarele două zile se vor mai depune până în 10 cm de zăpadă. Dedesubt se află zăpada veche, constituită mai ales peste cruste mai vechi. Temperaturile scăzute vor încetini metamorfoza cristalelor de zăpadă. Pe pantele înclinate, zăpada uşoară va putea aluneca cu uşurinţă peste stratul vechi, chiar în condiţii de supraîncărcări slabe.

La altitudini mai mici de 1800 m: **RISC REDUS (1)**

 Zăpada recent depusă măsoară 10...15 cm, iar ninsorile prognozate pentru intervalul următor vor fi slabe, astfel încât grosimea stratului de zăpadă nu va creşte semnificativ. În aceste condiţii riscul de avalanşe se menţine redus - acestea se pot declanşa izolat, pe pantele foarte înclinate sau în zonele unde există depozite mai însemnate de zăpadă.

**Notă:**

**Notă: RISC ÎNSEMNAT-** cod portocaliu (3) ■- pe numeroase pante suficient de înclinate, stratul de zăpadă este mediu sau putin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

**RISC REDUS - risc redus (1)** - cod verde ■**:** stratul de zăpadă este în general stabilizat pe majoritatea pantelor; declanşarea avalanşei este posibilă doar în cazul unei supraîncărcări mari a stratului de zăpadă de pe pantele înclinate. Spontan se pot produce doar curgeri sau avalanşe de mici dimensiuni.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**ABA Jiu Craiova,** informează că î**n seara zilei de 18.12.2017, s-au observat pete albe discontinue pe râul Jiu, pe** pe cca. 10% din lăţimea secţiunii, **în zona localităţii Scăieşti, judeţul Dolj, fără a se cunoaşte natura substanţei poluante.** Din cauza intunericului nu s-a putut identifica sursa posibilei poluari. S-a instituit o echipă de specialişti de la SGA Dolj, care s-a deplasat în zonă şi a constatat că **petele albe vin** prin intermediul canalului ce face legatura între evacuarea de la stația de epurare a mun. Craiova, ce aparține Companiei de Apă Oltenia și râul Jiu. S-au prelevat probe de apă pentru analize de laborator.

Valorile indicatorilor de calitate pentru grupa Nutrienţi (amoniu), condiţii de oxigenare (CCOCr), alţi indicatori chimici relevanti, încadrează apa în limitele valorilor de calitate aferente clasei a patra și a cincea de calitate, ceea ce denotă poluarea apelor râului Jiu aval de staţia de epurare de la Făcăi, limite prevăzute în Ordinul MMGA nr.161/2006 (Normativ privind clasificarea calităţii apelor de suprafaţă în vederea stabilirii stării ecologice a corpurilor de apă, Tabelul 6, litera C Elemente şi standarde de calitate chimice şi fizico –chimice în apă) după cum urmează:

|  |  |  |  |  |
| --- | --- | --- | --- | --- |
| Nr.Crt | Indicatorul de calitate | U.M. | Clasa de calitate (cf.Ord.161/2006) | Valori in **18.12.2017**  |
| II | III | IV | V | Ora 17,00 |
| **Secțiunea râu Jiu aval 4 km Făcăi** |
| 1 | CCOCr | mg/l | 25 | 50 | 125 | >125 | **634** |
| 2 | Pt | mg/l | 0.4 | 0.75 | 1.2 | >1.2 | **1.235** |
| 3 | Detergenti anioni activi | mg/l | 0.2 | 0.3 | 0.5 | >0.5 | **0.635** |
| **Sectiunea canal de evacuare**  |
| 1 | Amoniu (N-NH4+) | mg N/l | 0.8 | 1,2 | 3,2 | >3,2 | **9,87** |
| 2 | CCOCr | mg/l | 25 | 50 | 125 |   | **83.97** |
| 3 | Detergenti anioni activi | mg/l | 0.2 | 0.3 | 0.5 | >0.5 | **0.345** |

**Analiza probelor de apă prelevate atât de pe râul Jiu zona Malu Mare, cât și de pe canalul de legatură au confirmat poluarea cu ape uzate urbane neepurate evacuate din stația de epurare a Mun. Craiova**.

**GNM CJ Arges şi ABA Argeş Vedea** revin cu informaţii referitoare la producerea unei poluări accidentale d**in data de 14.12.2017, la ora 15.00, a cursului de apă - pârâul Geamăna Mare, din localitatea Bradu, județul Argeş, datorat unor descărcări de ape uzate - levigat de la depozitul de deşeuri menajere Albota,** datorită precipitaţiilor din ultima perioadă. Apa pârâului prezenta culoare închisă, fără miros pe o lungime de cca. 1500 m pe cursul pârâului.

SC GIREXIM UNIVERSAL SA, societate ce gestionează depozitul de deşeuri menajere Albota, informează ABA Argeş Vedea asupra stadiului de îndeplinirie a măsurilor.

A fost verificată funcţionarea amenajării pentru stoparea scurgerilor accidentale de apă uzată provenită de pe versanţii depozitului de deşeuri – bararea rigolei de gardă existentă care cumulează scurgerile accidentale, iar apa uzată este recirculată în corpul depozitului cu ajutorul unei vidanje;

Reprezentantul laboratorului de analize generale Muntenia SRL a sosit la faţa locului pentru prelevarea de probe la ieşirea din staţia de epurare.

S-a dispus SC SC GIREXIM UNIVERSAL SA monitorizarea calităţii debitelor de apă evacuate în r. Geamăna Mare.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate la data de 18.12.2017, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

**A.P.M. Satu Mare** revine cu informaţii despre incendiul izbucnit în data de 18.12.2017, ora 02.45, la o sondă din zona localităţii Moftin, judeţul Satu Mare, în timpul lucrărilor pregătitoare de punere în funcţiune a unei sonde de prospecţiune pentru gaze, de către Serinus Energy România, cu sediul în Bucureşti. Chiar dacă zona este supravegheată de câteva autospeciale de stingere a incendiilor de la IGSU, acestea nu au intervenit din cauza posibilităţii de explozie. În timpul nopţii de 18-19.12.2017, structura schelei sondei s-a prăbuşit din cauza incendiului, acesta manifestându-se activ în continuare.

Au fost contactaţi specialişti canadieni pentru intervenţie la sondă în vederea stingerii incendiului şi punerea acesteia în condiţii de siguranţă, urmând a se deplasa în România.

Cauzele care au dus la aprinderea pungii de gaz urmează a fi cercetate. Din primele constatări se pare că motivul ar fi o scânteie care s-a produs în timpul lucrării la instalaţia antiexplozie. Sonda deţine acte de reglementare din punct de vedere al protecţiei mediului şi este amplasată în câmp deschis la mai mult de 1 km de aşezări umane sau construcţii. Firma Winstar, deţinătorul sondei nu a notificat GNM CJ Satu Mare la producerea incendiului, aceasta fiind informată prin intermediul presei locale. Se va reveni cu informaţii suplimentare.

1. **În domeniul solului şi vegetaţiei**

**Garda Forestieră Suceava** informează că **în urma condițiilor meteorologice din intervalul 13-17.12.2017, ce au favorizat producerea de fenomene meteorologice periculoase, respectiv intensificări de vânt cu rafale de peste 55 km/h la munte, în cadrul Ocolului Silvic Falcău, judeţul Suceava,** UP IV Nisipitu în zona de munte a Obcinei Feredeului, **s-au produs doborâturi de vânt dispersate care au afectat o suprafață de 1665 ha, totalizând circa 5000 mc de masă lemnoasă doborâtă**, fiind afectate păduri de amestec răşinoase cu foioase, proprietate de Stat, cu vârsta între 28 – 148 ani. S-au luat măsuri de identificare, semnalare, raportare şi emiterea delegaţiilor pentru valorificarea de urgenţă a materialului lemnos afectat.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 18.12.2017 - 19.12.2017 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE